ผ่าแผนบริษัทกลางฯรับมือเคลมพุ่ง 600 ล้าน
บริษัท กลางคุ้มครองผู้ประสบภัยจากรถนับเป็นบริษัทที่ได้รับผลกระทบเต็มๆ จากการปรับเพิ่มค่าเสียหายเบื้องต้นตามพระราชบัญญัติคุ้มครองผู้ประสบภัยจากรถ พ.ศ. 2535 จาก 1.5 หมื่นบาท/คน เพิ่มเป็น 3 หมื่นบาท/คน ทำให้ต้นทุนค่าสินไหมทดแทนเพิ่มขึ้นทันที 10-15% เป็นเงิน 600 ล้านบาท
23 ม.ค. 2558

บริษัท กลางคุ้มครองผู้ประสบภัยจากรถนับเป็นบริษัทที่ได้รับผลกระทบเต็มๆ จากการปรับเพิ่มค่าเสียหายเบื้องต้นตามพระราชบัญญัติคุ้มครองผู้ประสบภัยจากรถ พ.ศ. 2535 จาก 1.5 หมื่นบาท/คน เพิ่มเป็น 3 หมื่นบาท/คน ทำให้ต้นทุนค่าสินไหมทดแทนเพิ่มขึ้นทันที 10-15% เป็นเงิน 600 ล้านบาท
ทั้งนี้ ประสิทธิ์ คำเกิด รองกรรมการผู้จัดการ ด้านปฏิบัติการ บริษัท กลางคุ้มครองผู้ประสบภัยจากรถ (บริษัท กลางฯ) กล่าวว่า การที่บริษัท กลางฯ มีต้นทุนที่เพิ่มขึ้นมาก เพราะ พ.ร.บ.ระบุว่าผู้ประสบภัยทุกคนรวมถึงผู้ขับขี่จะได้รับค่ารักษาเบื้องต้น 3 หมื่นบาท จากเดิมผู้ขับขี่ที่เป็นฝ่ายผิดจะได้รับ 1.5 หมื่นบาท เท่ากับผู้โดยสาร หรือบุคคลภายนอก และถ้าเสียชีวิตทันทีจะได้รับ 3.5 หมื่นบาท เมื่อรวมค่ารักษาเบื้องต้นและต่อมารักษาไม่หายเสียชีวิตจะได้รับค่าสินไหมทดแทน 6.5 หมื่นบาท ส่วนผู้โดยสารหรือบุคคลภายนอก จะได้รับค่าเสียหายเบื้องต้น 3 หมื่นบาท ถ้าเสียชีวิตจะได้รับค่าสินไหมทดแทนรวมกับค่ารักษา 2 แสนบาท
ลูกค้าของบริษัท กลางฯ เป็นผู้ขับขี่รถจักรยานยนต์ เมื่อเกิดอุบัติเหตุ ผู้ขับขี่จะได้รับบาดเจ็บหรือเสียชีวิตเป็นคนแรก ซึ่งปี 2557 มีลูกค้าเกิดอุบัติเหตุ 7 แสนคน เป็นผู้ขับขี่ที่ได้รับบาดเจ็บ 70% และจากจำนวนผู้เสียชีวิตที่มาเคลมสินไหมทดแทนจากประกัน พ.ร.บ. 1.5 หมื่นคน/ปี เป็นลูกค้าของบริษัท กลางฯ 8,600 คน
ประสิทธิ์ กล่าวว่า การรับมือกับค่าสินไหมทดแทนที่เพิ่มขึ้นในปี 2558 คือ การเดินหน้าลดต้นทุน ด้วยการนำเทคโนโลยีเข้ามาใช้ในการบริการจัดการสินไหมทดแทน และรณรงค์ลดอุบัติเหตุให้กว้างขวางมากขึ้น แต่ประสิทธิภาพการให้บริการสินไหมต้องสูงขึ้น ผ่านความเร็วและถูกต้องแม่นยำ
ทั้งนี้ ได้พัฒนาแอพพลิเคชั่นการจ่ายค่าสินไหมทดแทน 24 ชั่วโมง ด้วยการให้เครือข่ายของบริษัทกลางฯ ที่เป็นมูลนิธิกู้ภัยต่างๆ 270 แห่งทั่วประเทศ และประชาชนทั่วไป ดาวน์โหลดแอพพลิเคชั่น แจ้งอุบัติเหตุ ด้วยการถ่ายรูปอุบัติเหตุจักรยานยนต์ ซึ่งขณะถ่ายรูประบบจะแสดง เวลา วันที่ พิกัด สถานที่ ที่เกิดเหตุ ส่งเข้ามาที่ระบบของบริษัท กลางฯ  หากเสียชีวิตสามารถไปจ่ายค่าสินไหมทดแทนได้ภายใน 24 ชั่วโมง หน้างานศพของลูกค้า
ขณะเดียวกัน โรงพยาบาลส่งเสริมสุขภาพตำบล หรือ รพ.สต. 2,000 แห่ง จะทยอยเข้าร่วมเคลมค่ารักษาออนไลน์กับบริษัท กลางฯ นอกเหนือจากโรงพยาบาลระดับอำเภอ จังหวัด ทั่วประเทศที่เชื่อมระบบเคลมออนไลน์กับบริษัทแล้ว 1,963 แห่ง จะทำให้การรักษาดูแลผู้บาดเจ็บได้ทันท่วงทีและการจ่ายค่าสินไหมทดแทนมีความแม่นยำถูกต้อง
ขณะที่ การขายประกันภัย พ.ร.บ.รถจักรยานยนต์ ผ่านระบบออนไลน์ 100% แล้ว ลดการรั่วไหลหรือ การทุจริตในการทำประกันภัย เช่น ทำประกันภัยหลังจากเกิดอุบัติเหตุแล้วนำมาเคลมเหมือนในอดีต ทำไม่ได้ จะช่วยลดค่าบริหารจัดการสินไหมของบริษัทมีประสิทธิภาพเพิ่มขึ้นโดยปี 2557 ที่มีอัตราค่าสินไหมทดแทน 64% หรือเป็นเงินที่จ่ายให้กับผู้บาดเจ็บและเสียชีวิตตาม พ.ร.บ. 2,400 ล้านบาท จากเบี้ยรับรวมต่อปี 3,900 ล้านบาท ส่วนปี 2558 คาดว่าค่าสินไหมทดแทนปีนี้จะมีประมาณ 3,000 ล้านบาท ส่วนเบี้ยประกันภัยตั้งเป้าหมายไว้ที่ 4,500 ล้านบาท
นอกจากนี้ ได้ร่วมมือกับสำนักการแพทย์ฉุกเฉิน ในการนำส่งผู้ประสบภัยจากรถอย่างถูกวิธี เพื่อลดความบาดเจ็บและความสูญเสีย และการรณรงค์ลดอุบัติเหตุบนท้องถนน จะทำอย่างเข้มข้นมากขึ้นผ่านกลุ่มเด็กและเยาวชน กลุ่มคนทำงาน และกลุ่มชุมชนทั่วไป  
ทั้งนี้ ประสิทธิ์ มั่นใจว่าการเพิ่มประสิทธิภาพการจัดการสินไหมและการรณรงค์ลดอุบัติเหตุ จะช่วยคุมต้นทุนให้อยู่ในระดับที่บริษัทรับได้ ควบคู่กับความเร็วในการรับบริการสินไหมของประชาชน